ছুটি শেষেও সচিবালয়ে ছুটি ছুটি ভাব
ঈদ ও নববর্ষের টানা পাঁচ দিনের ছুটি কাটিয়ে অফিস-আদালত খুললেও প্রশাসনের প্রাণকেন্দ্র সচিবালয়ে স্বাভাবিক কর্মব্যস্ততা ফেরেনি।লম্বা ছুটি শেষে কর্মকর্তা-কর্মচারীরা কর্মস্থলে ফিরে সোমবার কর্মদিবস শুরু করেছেন সহকর্মীদের সঙ্গে ঈদ ও নববর্ষের শুভেচ্ছা বিনিময় করে।জনপ্রশাসন, বাণিজ্য, খাদ্য, বিদ্যুৎ ও জ্বালানি এবং নৌপরিবহন মন্ত্রণালয়সহ বেশ কয়েকটি মন্ত্রণালয় ঘুরে দেখা যায়, সচিব, অতিরিক্ত সচিব পদমর্যাদার অধিকাংশ কর্মকর্তা এবং কর্মচারীরা উপস্থিত হলেও মধ্যম সারির কিছু কর্মকর্তা এখনও ছুটি কাটাচ্ছেন।
প্রথম দিন সচিবালয়ে দর্শনার্থীদের উপস্থিতিও তেমন ছিল না। শুনশান সচিবালয়ে এদিন ব্যক্তিগত গাড়ির চিরচেনা জটলাও চোখে পড়েনি। বস্ত্র ও পাট মন্ত্রী জাহাঙ্গীর কবির নানক বলেন, "ফাঁকা সচিবালয় দেখে আমারও ভালো লাগেনি। ঢাকার রাস্তা ঘাটগুলো কেমন যেন এখনও ফাঁকা। সচিবালয়ের চিরচেনা ব্যস্ততা দেখতে চাই।”
তিনি বলেন, "বাংলাদেশ দুটি বড় উৎসব পালন করল। ঈদের একদিন পর বাঙালি জাতি অসাম্প্রদায়িক চেতনাকে ধারণ করে নববর্ষ পালন করেছে। এই সপ্তাহটা হয়ত এভাবে ঢিলেঢালা যাবে। আগামী সপ্তাহ থেকে প্রাণ চাঞ্চল্য ফিরে আসবে।”এবার ঈদুল ফিতরের ছুটি ছিল ১০ থেকে ১২ এপ্রিল। ১৩ এপ্রিল শনিবার সপ্তাহিক ছুটি এবং এরপর দিন ১৪ এপ্রিল পহেলা বৈশাখের ছুটি মিলিয়ে এবার পাঁচ দিনের ছুটি উপভোগ করেছেন সরকারি চাকুরেরা।
বিদ্যুৎ মন্ত্রণালয়ের উপ সচিব এরাদুল হক বিডিনিউজ টোয়েন্টিফোর ডটকমকে জানান, ঈদের ছুটিতে তিনি ঢাকাতেই ছিলেন। ঈদের পরদিন বাগেরহাটের গ্রামের বাড়িতে বেড়াতে গিয়েছিলেন একদিনের জন্য। সোমবার আবার যথাসময়ে দপ্তরে হাজির হয়েছেন।বিদ্যুৎ সচিব হাবিবুর রহমান সকালে মন্ত্রণালয়ের সহকর্মীদের সঙ্গে শুভেচ্ছা বিনিময় করছিলেন।
এসময় তিনি বলেন, "ছুটি শেষে আমরা নিরাপদে কর্মস্থলে ফিরে এসেছি। আজ থেকে আবার নিয়মিত কাজে যুক্ত হবে সবাই।"
বাণিজ্য মন্ত্রণালয়ের রপ্তানি অনুবিভাগের অতিরিক্ত সচিব মোহাম্মদ নাভিদ শফিউল্লাহ বলেন, "সকালে এসেই আমি দপ্তরের সহকর্মীদের সঙ্গে শুভেচ্ছা বিনিময় করেছি। কিছুক্ষণের মধ্যে সচিব মহোদয়ের সঙ্গে দেখা করতে যাব।"পাঁচ দিন বন্ধ থাকার পর সোমবার ব্যাংক ও পুঁজিবাজারও খুলেছে। ব্যাংকে এখন লেনদেন হচ্ছে সাধারণ সময়ের মত, সকাল ১০টা থেকে সাড়ে ৩টা। তবে দাপ্তরিক কাজ চলবে বিকাল ৫টা পর্যন্ত।আর পুঁজিবাজারে লেনদেন চলবে সকাল ১০টা থেকে বেলা ২টা ২০ মিনিট পর্যন্ত। ১০ মিনিট হবে পোস্ট ক্লোজিং। দাপ্তরিক সময় হবে সকাল ৯টা থেকে বিকেল সাড়ে ৪টা পর্যন্ত।

বস্ত্র ও পাট মন্ত্রী জাহাঙ্গীর কবির নানক বলেন, "ফাঁকা সচিবালয় দেখে আমারও ভালো লাগেনি। ঢাকার রাস্তা ঘাটগুলো কেমন যেন এখনও ফাঁকা। সচিবালয়ের চিরচেনা ব্যস্ততা দেখতে চাই।”